שרון וזנה

שרון וזנה (נולדה ב-10 במאי 1982) היא כוריאוגרפית, מורה למחול ורקדנית בינלאומית.

 ביוגרפיה 
וזנה נולדה בשנת 1982 בעיר דוקום, הולנד. כשהייתה בת 3 עלתה לישראל עם משפחתה. היא גדלה בפרדס חנה.

וזנה נמשכה מגיל צעיר לעולם המחול. היא התחילה לרקוד בגיל 5 בסטודיו למחול בניהולה של שוש גלעד בכרכור. בנעוריה למדה בתיכון החקלאי פרדס חנה, והמשיכה בלימודי ריקוד באולפן למחול חוף הכרמל. כנערה היא יצרה כוריאוגרפיות לטקסים ומופעים בבית ספרה ובמסגרות לנוער.עמוד היוצרת של וזנה באתר עמותת הכוריאוגרפים

 קריירה 
בשנת 2000, כשהייתה בת 18, קיבלה מעמד של רקדנית מצטיינת בצה"ל. באותה שנה התקבלה ללימודי תואר ראשון באקדמיה למחול "קודארטס" (Codarts) רוטרדם שבהולנד, עברה לגור במקום ושם למדה עד שנת 2004.

בשנת 2003 התקבלה כרקדנית ללהקתה של הכוריאוגרפית ההולנדית אנוק ואן דייק . בשנת 2004 השתתפה כרקדנית בפרויקט של הכוריאוגרפית האיטלקייה ורוניקה ריז, שהוצג בבולצאנו, שבאיטליה. באותה שנה הצטרפה וזנה ללהקת המחול הקיבוצית בניהולו האומנותי של רמי באר שם רקדה עד שנת 2006. בין השאר הופיעה ביצירתו של באר, "אקודום", בה קיבלה תפקיד סולו. על הופעתה כתבה מרב יודלביץ': "אחד הרגעים היפים במופע שמשקפים את אותו התום שהיה ולא עוד הוא הסולו של שרון וזנה. [...] משהו בחופש התנועה שלה מזכיר את הראשוניות של איזאדורה דנקן." מאוחר יותר בשנת 2006 יצרה וזנה את היצירה "שכבות" במסגרת תוכנית רקדנים יוצרים של הלהקה.

בין השנים 2007–2009 רקדה בבלט קולברג, והשתתפה ביצירותיהם של קריסטל פייט, יוהאן אינגר, מאטס אק ואלכסנדר אקמן, בהן גם בסרט המחול של אקמן.הסרט 40M Under מאת אלכסנדר אקמן בזמן עבודתה בלהקה יצרה עבודת סולו ודואט במסגרת תוכנית רקדנים יוצרים בלהקה.

בשנת 2009 שבה וזנה לארץ. היא רקדה כפרילנסית עם יוצרים עצמאיים ביניהם: עידן כהן ועידן שרעבי. כמו כן, השתתפה בפרויקט הרפרטואר של האופרה הישראלית ומרכז סוזן דלל בניהולו של מאטה מוראיי, ביצירות מאת וויליאם פורסיית' וג'קופו גודאני.
ממוזער|מתוך "מלאכת האמהות"
משנת 2010 החלה ליצור יצירות מחול עצמאיות, שהופיעו בישראל ובעולם, וזכו במספר פרסים. בשנת 2012 הקימה את להקתה "גוף מדבר - Speaking Bodies". באותה שנה גם זכתה וזנה בפרס הרקדנית המבצעת בתחרות הכוריאוגרפיה Cross Connection שבקופנהגן.

וזנה פיתחה בעבודתה האמנותית מתודה שהיא מכנה "גופים מדברים" (באנגלית: Speaking Bodies), ובמרכזה מתן ביטוי פיזי לחוויות פנימיות ורגשיות של האדם. היא שואבת השראה ליצירותיה מחיי היומיום, ועבודותיה עוסקות בתמות של נשיות, אימהות, משפחה, ילדות ויחסי חברה מול פרט. כמו כן, עבודותיה מאופיינות בשפה מחולית מפתיעה וקומפוזיציה מתוכננת ומסוגננת שמבליטה את מערכת היחסים בין הגופים הרוקדים בחלל.
ממוזער|מתוך "הנדנדה" 
יצירותיה הוצגו בארץ בין היתר על במות: פסטיבל אינטימדאנס, פרויקט הרמת מסך, פסטיבל "מניאטורות" בזירה הבינתחומית, אירועי יפו עד אגריפס - ק.ט.מ.ו.ן. בירושלים, פסטיבל חשיפה בינלאומית בסוזן דלל, תחרות הכוריאוגרפיה הבינלאומית ב"מחול שלם" ירושלים, פסטיבל תל אביב דאנס בסוזן דלל, CCA תל אביב, ובפסטיבל יערות מנשה. במקביל, יצירותיה הוצגו בפסטיבלים, תחרויות, תיאטראות ומוזיאונים ברחבי העולם, כגון: תיאטרון Korzo שבהולנד, פסטיבל Out of Israel ב-92Y ניו יורק, פסטיבל "Fresh" שבגרמניה, תיאטרון "פרנקו פרנטי" שבמילאנו - איטליה, תיאטרון "Uffo" שבצ'כיה, תחרות הסולואים הבינלאומית בשטוטגרט, תחרות הכוריאוגרפיה הבנלאומית בהנובר, תחרות הכוריאוגרפיה הבינלאומית בקופנהגן, פסטיבל MAZDANSE שבאיים הקנריים, פסטיבל Open Look בסנט פטרסבורג, המוזיאון היהודי ביקטרינבורג, מוזיאון HIGH באטלנטה, במסגרת פסטיבל של להקת CORE Dance, פסטיבל Bern Konzert Theatre Festival בשווייץ, The Mambo Museum of Modern Art בולוניה.

לצד היצירה, המשיכה וזנה ללמוד ולחקור: בשנת 2013 החלה ללמוד לתואר שני M.DANCE בכוריאוגרפיה וקומפוזיציה באקדמיה למוסיקה ולמחול בירושלים. בשנת 2015 הצטרפה כחברה לעמותת הכוריאוגרפים, ובשנת 2019 החלה ללמוד לתעודת הוראה במכללת סמינר הקיבוצים. באותה שנה גם זכתה בפרס שרת התרבות במחול אמנותי.

בה בעת, וזנה הוזמנה להשתתף בתוכניות שהות אמן במחול בארץ ובעולם: בשנת 2013 השתתפה בשהות לצורך מחקר ויצירה בטנריף שבספרד, באותה שנה גם יצרה את יצירתה "גבולות שקופים" בשהות אמן בשוודיה, בהזמנת ilDANCE; בשנת 2014 השתתפה בשהות אמן בבולוניה שבאיטליה, שם יצרה את יצירתה "HIGH" בהזמנת Running Up The Hill Residency Program; בשנת 2016 הוזמנה לשהות אמן, יצירה והוראה ב־Muhlenberg College, פנסילבניה, ארצות הברית מטעם קרן שוסטרמן והמכון הישראלי; מאוחר יותר, בשנים 2023–2024 הוזמנה לשהות אמן של שנה ליצירה והוראה באקדמיה לאמנויות הבמה שבהונג קונג, ובשנים 2023–2025 השתתפה בשהות אמן בבית המחול מנשה, שם יצרה את "הנדנדה" ו"מלאכת האמהות".

עבודתה האמנותית זכתה בארץ לתמיכה של משרד התרבות והספורט, עמותת הכוריאוגרפים, מפעל הפיס, אגף האמנויות בעיריית תל אביב, תיאטרון תמונע וקרן יהושוע רבינוביץ' לאמנויות.

 הוראה 
לצד הקריירה האמנותית שלה, וזנה מלמדת מחול עכשווי, רפרטואר וסדנאות אמן במסגרות שונות בארץ ובחו"ל, ופרסמה מספר מאמרים ומחקרים בנושא הוראת מחול עכשווי ותהליכי יצירה במגזין "מחול עכשיו - יומני מחול" בעריכתה של רות אשל.

בין השנים 2009–2017 לימדה ויצרה במגמת המחול בתיכון האקדמיה בירושלים ובתיכון עירוני א' לאמנויות תל אביב. משנת 2019 היא מלמדת ומכינה לבגרות במחול עכשווי במגמת המחול של התיכון הארצי לאמנויות ע"ש תלמה ילין. בנוסף, היא לימדה ויצרה באוניברסיטאות, אקדמיות ומסלולים להכשרת רקדנים בארץ ובחו"ל, בהם: המסלול להכשרת רקדנים ביכורי העיתים (2014-2010); KSU אטלנטה, ארצות הברית (2016); MUHLENBERG COLLEGE שבפנסילבניה, ארצות הברית (2016); האקדמיה למוסיקה ולמחול בירושלים (2016); האקדמיה למחול CODARTS, רוטרדם, הולנד (2017); NOD תוכנית להכשרת רקדנים שבטורינו, איטליה (2017, 2018); האקדמיה למחול של בוריס אייפמן, שבסנט פטרסבורג, רוסיה (2018); האקדמיה למחול מנהיים שבגרמניה (2023); האקדמיה לאמנויות הבמה שבהונג קונג (2023-2024); והאקדמיה למחול ע"ש גרט פלוקה שבגרמניה (2025).

כמו כן, וזנה לימדה בלהקות מחול בארץ ובחו"ל, בהן: להקת המחול ATERBALLETO, אמילייה רומנה, איטליה; להקת המחול פרסקו בניהולו האומנותי של יורם כרמי; להקת תאטרון מחול ענבל בניהולו של אלדד גרופי; להקת המחול CCDC שבהונג קונג. בנוסף, וזנה מלמדת שיעורים פתוחים לרקדנים עצמאיים בתוכנית ה"פרו מורנינגס" בניהולם האמנותי של תמר סון וניצן מרגליות בסוזן דלל.

 חיים אישיים 
וזנה נשואה למוזיקאי גיא פורת, ואמא לשניים.

 יצירות נבחרות 
 2006 - "שכבות" - היצירה הועלתה במסגרת רקדנים יוצרים של להקת המחול הקיבוצית ובמסגרת פסטיבל "מחול אחר" בסוזן דלל.
 2008 - "ארדה טריו" - היצירה הועלתה במסגרת רקדנים יוצרים בלהקת המחול בלט קולברג, שבשוודיה.
 2009 - "הולכת בתוך מים", סולו. היצירה הועלתה בבכורה במסגרת "רקדנים יוצרים" בבלט קולברג. לאחר מכן היצירה הופיעה במסגרת פסטיבל "מניאטורות" בזירה הבין תחומית, ירושלים.
 2010 - "אחד לטנגו", סולו. היצירה הועלתה בבכורה במסגרת פסטיבל "מחול לוהט" 2010, סוזן דלל.
 2012 - "שדות אדומים", סולו. היצירה הועלתה בבכורה במסגרת פסטיבל "אינטימדאנס" 2012 בתיאטרון תמונע. היצירה הוצגה באיטליה, גרמניה, ודנמרק.
 2012 - "הסעודה", טריו. היצירה הועלתה בבכורה במסגרת פסטיבל "הרמת מסך". היצירה הוזמנה להופיע בשוודיה, איטליה, ספרד, גרמניה.
 2014 - "HIGH", דואט. היצירה הועלתה בבכורה בהזמנת אלעד שכטר, ק.ט.מ.ו.ן קבוצת מחול “אירועי מיפו עד אגריפס", ירושלים. היצירה הוצגה בהולנד ובצ'כיה בשנת 2022.
 2014 - "גבולות שקופים", דואט. היצירה הוצגה בגרמניה, איטליה, שווייץ, ארצות הברית, והולנד.
 2015 - "BODIES", קוורטט - בשיתוף עם האמן תומר ספיר. היצירה הוצגה ברוסיה בשנת 2017.
 2017 - "TRACES", שביעייה. יצירה מקורית ללהקת המחול Delattre Dance Company, מיינץ, שבגרמניה.העבודה "TRACES" ב-רפרטואר הלהקה Delattre Dance Company
 2018 - "MONSTER", טריו. היצירה הוצגה ברוסיה בשנת 2018.ראיון על העבודה לערוץ I24 NEWS
 2019 - "ילדים טובים", טריו. היצירה הועלתה בבכורה במסגרת פרויקט הרמת מסך. היצירה הוצגה בצ'כיה בשנת 2022.
 2023 - "הנדנדה", קוורטט. הוזמן לפסטיבלים בקרואטיה ובצ'כיה.
 2023 - "Body of Peace", דואט. הופיע ברחבי הארץ.
 2024 - "Human, Common Territory", נוצר והופיע באקדמיה לאמנויות הבמה בהונג קונג."Human, Common Territory" באתר School of Dance
 2024 - "Universal Bodies Universal Souls", סרט מחול בבימויו של מוריס לאי. בשיתוף האקדמיה לאמנויות הבמה בהונג קונג."Universal Bodies, Universal Souls" במאמר של School of Dance הונג קונג
 2025 - "מלאכת האמהות", טריו, היצירה הועלתה בבכורה בפרויקט הרמת מסך 2025.

 פרסים ומלגות 
 2000 - קיבלה מעמד רקדן מצטיין בצה"ל
 2009 - הוכרה כאמנית מצטיינת במיוחד מטעם משרד העלייה והקליטה כתושבת חוזרת
 2012 - זכתה בפרס הרקדנית המבצעת בתחרות הכוריאוגרפיה הבינלאומית Cross Connection International Choreography Competition בקופנהגן, דנמרק
 2013 - יצירתה "שדות אדומים" זכתה בפרס הקהל בתחרות הכוריאוגרפיה MASDANZA, ספרדרשימת זוכי תחרות הכוריאוגרפיה MASDANZA, בשנת 2013
 2016 - יצירתה "BODIES" זכתה במלגת עידוד היצירה ע"ש אהוד מנור ז"ל מטעם קרן אמ"י ובנק הפועלים
 2017 - יצירתה "גבולות שקופים" זכתה בפרס הראשון בתחרות הכוריאוגרפיה בתיאטרון הפרינג', באר שבע
 2018 - יצירתה "MONSTER", זכתה בפרס הרקדנית המבצעת לדנה זכריה בתחרות הכוריאוגרפיה בתיאטרון הפרינג', באר שבע
 2019 - זכתה בפרס שרת התרבות במחול אמנותי

 קישורים חיצוניים 


 העמוד של וזנה באתר עמותת הכוריאוגרפים




 הערות שוליים 

קטגוריה:רקדניות ישראליות
קטגוריה:כוריאוגרפיות ישראליות
קטגוריה:ישראליות ילידות הולנד
קטגוריה:ישראלים ילידי הולנד
קטגוריה:חורשים (קיבוץ): אישים
קטגוריה:ישראליות שנולדו ב-1982
קטגוריה:ישראלים שנולדו ב-1982